DA Den Europæiske Unions Tidende C 267/42

Appel iværksat den 21. august 2009 af Acegas-APS SpA, tidligere Acqua, Elettricità, Gas e servizi SpA (Acegas) til prøvelse af dom afsagt den 11. juni 2009 af Retten i Første Instans (Ottende Udvidede Afdeling) i sag T-309/02, Acegas mod Kommissionen

(Sag C-341/09 P)

2009/C 267/74

Processprog: italiensk

Parter

Appellant: Acegas-APS SpA, tidligere Acqua, Elettricità, Gas e servizi SpA (Acegas) (ved avvocati F. Ferletic og F. Spitaleri samt professore L. Daniele)

Den anden part i appelsagen: Kommissionen for De Europæiske Fællesskaber

Appellanten har nedlagt følgende påstande

— Ophævelse af dom af 11. juni 2009 (sag T-309/02, ACEGAS APS mod Kommissionen) fra Retten i Første instans og hjemvisning af sagen til fornyet behandling ved Retten for så vidt angår afgørelsen om sagens realitet.

— Kommissionen for De Europæiske Fællesskaber tilpligtes at betale sagsomkostningerne i appelsagen, og afgørelsen om sagsomkostningerne for førsteinstansen udsættes.

Såfremt Domstolen måtte finde sagen moden til påkendelse, nedlægges der påstand om

— annullation i det hele af Kommissionens beslutning 2003/193/EF af 5. juni 2002 om skattefritagelser og lån på lempelige vilkår, som Italien har indrømmet til fordel for offentlige forsyningsværker med offentlig aktiemajoritet (1) og

— subsidiært, annullation af artikel 3 i den anfægtede beslutning for så vidt som den pålægger den italienske stat at kræve den tildelte støtte tilbagebetalt fra modtagerne heraf, ligesom der nedlægges påstand om, at

— Kommissionen for De Europæiske Fællesskaber tilpligtes at betale sagsomkostningerne i appelsagen samt i første instans.

Anbringender og væsentligste argumenter

Det første anbringende: tilsidesættelse af artikel 230, stk. 4, EF — Acegas-APS ikke antaget individuelt berørt på grundlag af fejlagtige og irrelevante faktiske omstændigheder

Acegas-APS fremhæver, at i henhold til Domstolens faste praksis foreligger der søgsmålskompetence til prøvelse af en Kommissionsbeslutning om statsstøtte, såfremt to betingelser er opfyldt: sagsøgeren skal reelt være modtager af støtten i henhold til den støtteordning, som beslutningen vedrører, og beslutningen skal indeholde et krav om tilbagebetaling af støtten. Acegas-APS har anført, at begge disse betingelser er opfyldt i den foreliggende sag. Retten har således urigtigt afvist, at realitetspåkende søgsmålet under henvisning til senere faktiske omstændigheder, som var fejlagtige og irrelevante, og som ikke henhørte under Rettens kompetence.

Det andet anbringende: tilsidesættelse af artikel 230, stk. 4, EF — omstændigheder, som vedrører tiden efter beslutningens vedtagelse urigtigt taget i betragtning i forbindelse med vurderingen af, om sagsøgeren er individuelt berørt

Acegas-APS har anført, at betingelserne for søgsmålskompetence skal være opfyldt på tidspunktet for vedtagelsen af den anfægtede beslutning. Retten har derfor urigtigt nægtet Acegas-APS søgsmålskompetence under henvisning til senere faktiske omstændigheder vedrørende den procedure, som de italienske myndigheder har indledt for at kræve den bevilligede støtte tilbagebetalt.

Det tredje anbringende: tilsidesættelse af sagsøgerens ret til forsvar — rettergangsfejl ved Retten til skade for sagsøgerens interesser — forkert gengivelse af beviserne — manglende og modstridende begrundelse

Under sagens behandling i første instans har Retten fremsat to skriftlige spørgsmål, et til Acegas-APS og et til Den Italienske Republik, hvorved den anmodede om, at størrelsen af den bevilligede støtte blev angivet. Med disse spørgsmål har Retten tilsidesat Acegas-APS’ ret til forsvar. Desuden har Retten misforstået indholdet af de afgivne svar, hvorved det bekræftedes, at sagsøgeren »reelt var modtager af« den undtagelsesordning vedrørende IRPEG (indkomstskat for juridiske personer), som Kommissionen havde rejst indvendinger imod.

(1) EUT 2003 L 77, s. 21.